अनियंत्रित ट्रॉली पुल की रेलिंग से टकराई, नदी में गिरे 11 लोग जख्मी
अलापुरा के पास शाम चार बजे अहेली नदी के पुल पर हुआ हादसा
खुद ही मदद करके नदी से सकुशल निकल आए लोग, टल गया हादसा
भास्कर संवाददाता | श्योपुर/बड़ौदा
बड़ौदा क्षेत्र में अहेली नदी के पुल पर बुधवार को एक हादसे में भारी जनहानि होने से बच गईं। 50 लोगों से भरी तेज रफ्तार ट्रैक्टर-ट्रॉली पुल पर एक गहरा गड्ढा आने के कारण उचककर रेलिंग के किनारे खड़ी हो गई । जिससे उसमें सवार सभी लोग उछलकर सीधे नदी में जा गिरे। हादसा बड़ौदा तहसील में अलापुरा रोड पर बुधवार शाम चार बजे हुआ। गनीमत यह रही कि पुल की रेलिंग ने ट्रॉली को पलटने से बचा लिया। नदी में गिरे लोग आपसी मदद से बाहर निकले। इनमें पुरुष और महिला समेत 11 घायल हुए हैं। जिसमें गंभीर से रूप से घायल 5 लोगों को बारां जिला अस्पताल ले जाया गया है। यह सभी गुर्जर समाज के लोग राजस्थान के बारां जिले से बुधवार को पांडोली के गुसांईंजी मंदिर पर धार्मिक भंडारे में जा रहे थे।
बारां जिले के ख्यावदा गांव से गुर्जर समाज के 50 लोग एक ट्रैक्टर-ट्रॉली में सवार होकर पांडोली के गुसांईंजी मंदिर के लिए रवाना हुए थे। लेकिन बड़ौदा पहुंचने से पहले ही बालापुरा और अलापुरा के बीच अहेली नदी के पुल पर ट्रैक्टर-ट्रॉली दुर्घटना का शिकार हो गई। प्रत्यक्षदर्शियों के अनुसार पुल पर गुजरते समय भी ट्रैक्टर-ट्रॉली तेज रफ्तार से चल रही थी। तभी पुल के बीच अचानक गहरे में गड्ढे में ट्रैक्टर-ट्रॉली असंतुलित होकर एक तरफ से उठ गई और झटके के साथ उसमे सवार सभी लोग नदी में जा गिरे। जबकि एक तरफ से खड़ी हुई ट्रॉली रेलिंग से अड़ गई। नदी में गिरे लोग एक दूसरे की मदद से जैसे तैसे बाहर निकले।
इलाज के लिए अस्पताल में भर्ती घायल
घायलों को उपचार के लिए बड़ौदा सामुदायिक स्वास्थ्य केंद्र पर लाया गया। जहां डाक्टरों ने सभी 11 घायलों का प्राथमिक उपचार किया। जबकि मोनू (12) और उसकी बहन आशा पुत्री मुरारी(16), रेवती पुत्री मांगीलाल (19) रामप्यारी पुत्री ग्यारसी (62) नरेंद्र पुत्र रामपाल (13) रामसिया पुत्री पुष्पचंद की गंभीर हालत को देखते हुए रैफर कर दिया। परिजन सभी घायलों को बारां जिला चिकित्सालय ले जाने के लिए रवाना हो गए।
bho_Deva bho_Deva hin_Deva bho_Deva hin_Deva hin_Deva hin_Deva hin_Deva